Вадодара се спомиње као Вадападрака у једној повељи из 812. Вођа Марата Пилаџи Геквар је 1721. освојио град, који је пре тога био под могулском влашћу. Геквар је дао град као феуд Пешви, номиналном вођи царства Марата. После пораза Марата од Авганистанаца у трећој бици код Панипата 1761. ослабила је власт Марата, па је Геквад махараџа владао Вадодаром све до индијске независности. Британска источноиндијска компанија је интервенисала 1802. кад је власт махараџе била угрожена. Британци су са махараџом склопили споразум, по коме махараџа признаје британски суверенитет, а Британци њему локалну аутономију и независност од царства Марата. Махараџа Сајаџирао је владао од 1875. до 1939. и много је модернизовао Бароду. Увео је обавезно образовање, библиотеку, универзитет. Осим тога у његово доба оснива се текстилна индустрија. Када је Индија постала независна задњи махараџа од Бароде ујединио се са Индијом.